КъэкIуэнур зейхэр
Къып Мухьэмэд и цIэр зэрихьэу Къулъкъужын Ипщэ дэт еплIанэ школым щеджэ цIыкIухэм щыщу 37-рэ пионер организацэм хагъэхьащ.
ЗэIущIэр къызэзыгъэпэщахэм псалъэ гуапэ куэд жаIащ махуэшхуэм кърихьэлIахэм яхуэгъэзауэ. Абыхэм яхэтащ КПРФ-м и Къэбэрдей-Балъкъэр къудамэм и япэ секретарь, Къулъкъужын Ищхъэрэ къыдэкIа Пащты Борис: «Фи школым зи цIэр фIаща Къып Мухьэмэд зэрысурэтыщI Iэзэм къищынэмыщIауэ, цIыхугъэ зыхэлъ ныбжьэгъу пэжт. Сэ сыхуейт абы и цIэр зезыхьэ школым щIэс ныбжьыщIэхэр езы Мухьэмэд фефIэкIыжыну. ФыкъимыкIуэт, гугъуехьым фыщымышынэ, ипэкIэ фызэрыкIуэтэным яужь фит. Фэращ къэкIуэнур зейр. Пщэдейр нэхъыфI, нэхъ дахэ зыщIыну зи къару дэхуэнур».
Пионерым хагъэхьагъащIэхэм захуигъазэри, Пащтым жиIащ:
«Пионер! Уи Хэкум папщIэ IуэхуфIхэр зэрыблэжьынум, гуапагъэм, захуагъэм хуэхьэзыру щыт».
А псалъэхэм школакIуэ цIыкIухэр зыжьэу къыпэджэжащ: «Сыт щыгъуи дыхьэзырщ!»
Илъэс зыбжанэ хъуауэ къаIэтыжауэ мы школым пионер зэгухьэныгъэр щолажьэ. ЦIыкIухэм яфIэгъэщIэгъуэн, щIэщыгъуэ ящыхъун Iуэхум зэрыхигъэтыным яужь итщ абыхэм я вожатэ Ныр Маритэ.
Къуажэ школым и егъэджакIуэхэм быдэу я фIэщ мэхъу пионер щIэблэщIэм я адэхэм, адэшхуэхэм я хабзэ дахэм екIуу къыпащэну, яхъумэну.
Алокъуэ Аринэ.
